Kunstnik Edgar Valteri loitsulaadsed maalid jahmatasid ja innustasid kirjanik Evelin Kivimaad sedavõrd, et sündis suisa uus maailm: lugu sellest, kuidas Muusa viis ennast tühjaks loonud Kunstniku rännakule tegelikkuse peidus poolele.
Maikuu lõpupäevil ilmunud raamatus "Muusa ja tema kunstnik" (Tammerraamat, 2017) laskis kirjanik Evelin Kivimaa mõttel vabalt lennata. "Hästi põnev oli fantaseerida, kuidas on võimalik elurõõm ja inspiratsioon uuesti üles leida. See on ju oluline igaühele, mitte ainult kunstnikele," rääkis Kivimaa.
Raamatukaante vahel on sõbralikult koos Edgar Valteri sari "Performance" (maalitud aastail 1989 kuni 1994) ning Evelin Kivimaa tekst.
Raamatust annab aimu järgnev katkend.
Kas sina oled minu Muusa? küsis Kunstnik, julgemata oma õnne uskuda.
Vastuseks kõlas naer, mis läbistas õhku kui tulikuum jääpurikas, ühtaegu kõrvetav ja jäine.
Hoopis sina oled minu Kunstnik, lõkerdas Muusa, anna mulle käsi!
Mees ulatas käe.
Me läheme rännakule, ütles Muusa, balansseerides tegelikkuse ja kujutelmade vahelisel õhkõrnal piiril ning Kunstniku käele toetudes, ühtaegu tasakaalu otsides ja seda pakkudes.
Kuhu? kahtles Kunstnik, kes oli senise elu jooksul pea igal pool käinud, paljutki näinud ja kõigest tüdinud.
Lähme tegelikkuse peidus poolele, kutsus Muusa, tule nüüd, mida on sul ometi kaotada?